ANC sê glo ja vir Tito-groeiplan | Netwerk24
Deur Bonolo Selebano 25 September 2019 21:03
Nie net het die ANC-koukus en die uitgebreide kabinet reeds die ekonomiese groeiplan van Tito Mboweni, minister van finansies, goedgekeur nie, maar is dit waarskynlik die grondslag waarop die ANC se magtigste struktuur die naweek planne gaan skoei om die sukkelende ekonomie reg te ruk.
Oudmin. Roelf Meyer het op die Aardklop Nasionale Kunstefees in Potchefstroom se aktuele gesprekkereeks met die onderwerp "Cyril Ramaphosa – daeraad of sononder?" gesê die koukus en uitgebreide kabinet se goedkeuring van Mboweni se plan is baie positiewe tekens dat die regering op die regte pad is.
Meyer is nou betrokke by die openbare-private-groei-inisiatief, wat Ramaphosa ná sy eerste staatsrede begin het om ekonomiese groei in die land te help aanwakker.
TIto Mboweni Foto: getty
Ramaphosa het Woensdag aangekondig dat die ANC se nasionale uitvoerende komitee (NUK) die naweek verskeie maatreëls gaan bespreek om die sukkelende ekonomie 'n hupstoot te gee.
Volgens Meyer dui sy inligting daarop dat Ramaphosa se steun in die NUK toeneem.
Meyer was ook verlede week by 'n geleentheid waar Mboweni aan die land se top-50 uitvoerende hoofde van maatskappye gesê het hy – as minister van finansies – sal die land se ekonomiese beleid bepaal en nie Luthuli-huis (die ANC se hoofkantoor) nie.
Die ANC-NUK vergader die naweek vir die eerste keer sedert die tesourie Mboweni se besprekingsdokument met hervormingsmaatreëls vir die ekonomie uitgereik het.
Roelf Meyer Foto: Simone Kley
Die party se alliansievennote het reeds vroeër gesê hulle verwerp die plan omdat hulle nie geraadpleeg is in die samestelling daarvan nie.
Ramaphosa was gisteroggend die spreker by die aanvang van die Suid-Afrikaanse Demokratiese Onderwysersunie (Sadtu) se negende nasionale kongres, wat by Nasrec in Johannesburg gehou word.
Hy sê die ANC se alliansievennote, die SAKP en die vakverbond Cosatu, asook die South African National Civic Organisation (Sanco), sal geraadpleeg word oor Mboweni se plan.
"Dit moet afgehandel word sodat die energie en krag van die ekonomie ontsluit kan word om te groei en ook te transformeer om die werkloosheidskoers wat ons het op te los," sê Ramaphosa.
In nóg 'n bemoedigende teken het die tesourie Dinsdag gesê hy beskou die vraag na sy effekte in Europa as 'n "teken van beleggersvertroue in die land se goeie makro-ekonomiese beleidsraamwerk en omsigtige fiskale bestuur".
Tito Mboweni se ekonomiese plan van "doelbewuste en doelgerigte optrede" wat aan die einde van Augustus deur die tesourie uitgereik is:
Die modernisering van netwerk-nywerhede, soos energie, vervoer en telekommunikasie, om dit doeltreffender te maak.) In die dokument word geredeneer dat die skuldgeteisterde Eskom dit moet oorweeg om sy steenkoolkragstasies te verkoop om sy skuld van R450 miljard te delg.
Die dokument verklaar voorts dat groot en gevestigde maatskappye steeds die land se ekonomie en indiensnemingsdinamika oorheers, waardeur struikelblokke geskep word vir nuwe toetreders.
Die tesourie het ook 'n beroep gedoen dat rompslomp verminder moet word, toegang tot ontwikkelingskapitaal vir klein ondernemings verbeter word en dat klein ondernemings moontlik uitgesluit word van kollektiewe bedingingsooreenkomste.
Landbou moet getransformeer word en toerisme moet 'n hupstoot kry.
Die dokument vra ook om die verslapping in Suid-Afrika se visumregulasies en reken dit moet aangepas word om " 'n beter balans te verseker tussen veiligheidskwellings en die groei van die toerismesektor". – Fin24